Reuse-klip van brug in Witbank op vrou se motor gegooi | Netwerk24
Deur Cheréne Pienaar 20 September 2019 08:43
Hierdie berig is aangepas nadat dit aanvanklik gepubliseer is om die ligging van die voorval reg te stel. Die voorval het op die N4-hoofweg by Donkerhoek, oos van Pretoria, gebeur.
'n Vrou het Donderdagaand die dood wonderbaarlik vrygespring toe 'n reuse-klip op die N4-hoofweg by Donkerhoek, oos van Pretoria, vanaf 'n brug op haar motor gegooi is.
"Ek is vol glasskerwe. Die klip is aan die linkerkant deur die voorruit en het op my handrem geval," het Elmarie Theunissen, 'n finansiële klerk by Bronkhorstspruit Primary School, gesê.
Die klip wat vanaf 'n brug in Witbank op die motor gegooi is, het op die handrem te lande gekom. Foto: Verskaf
Volgens haar het sy eers toe sy by die tolhek by die Solomon Mahlanguweg-afrit stilhou, besef wat gebeur het.
Sy het daarna 'n saak van kwaadwillige saakbeskadiging by die polisie in Bronkhorstspruit aangemeld.
Haar hele lyf was vol glasstukke en haar selfoon, wat op die passasiersitplek gelê het, is ook daarmee heen.
Volgens haar het die klip die motor net ná 20:00 getref toe sy onderdeur die brug op die hoofweg gery het. Sy was van 'n sportkursus op pad huis toe.
"Ek ís al gewaarsku om nie in die aand te ry nie."
Siobhan Muller, DA-raadslid vir die Tshwane-metroraad se Wyk 82, sê hoewel sy in skok is, is sy gelukkig ongedeerd.
Die voorruit van die motor nadat die klip vanaf die brug in Witbank op die motor gegooi is. Foto: Verskaf